स्विस बैंक में जमा हैं भारतीयों के 9295 करोड़ रुपये  
सरकार ने मंगलवार को स्वीकार किया कि 31 दिसंबर 2010 तक स्विस नेशनल बैंक में भारतीयों के 9295 करोड़ रुपये जमा थे।
सरकार ने मंगलवार को स्वीकार किया कि 31 दिसंबर 2010 तक स्विस नेशनल बैंक में भारतीयों के 9295 करोड़ रुपये जमा थे।  वित्त राज्यमंत्री एसएस पलानीमाणिक्कम ने राज्यसभा को बताया, स्विस नेशनल बैंक की वेबसाइट पर उपलब्ध सूचना के अनुसार 31 दिसंबर 2010 तक भारतीयों के प्रति स्विस बैंक की देनदारी 1.945 अरब सीएचएफ (करीब 9295 करोड़ रुपये थी।) उन्होंने स्विस बैंक में जमा भारतीयों की कुल धनराशि के बारे में एम पी अच्युतन, डी राजा और भरत कुमार राउत के लिखित सवालों के जवाब में यह जानकारी दी। उन्होंने कहा कि सरकार को इस बात की जानकारी नहीं है कि स्विस बैंक में जमा भारतीयों का अधिकतर धन निकलवा लिया गया है।   मंत्री ने राम जेठमलानी और रामचन्द्र प्रसाद सिंह के काले धन संबंधित एक सवाल के जवाब में बताया कि सरकार ने राजस्व सचिव की अध्यक्षता में 22 अप्रैल 2011 को एक उच्च स्तरीय समिति का गठन किया है। इस समिति का मुख्य उद्देश्य विभिन्न कानून प्रवर्तन एजेंसियों द्वारा समन्वित जांच: अभियोजन को सुविधा मुहैया कराना है ताकि कथित आर्थिक अपराधों में निरंतर रूप से चल रही जांच में उपयुक्त सूचनाओं के आदान-प्रदान को सुनिश्चित किया जा सके।